Gerald Sprockel
Gerald Cornelis (Corry) Sprockel (☆ 16 di febrüari 1919 na Willemstad, Kòrsou - † 29 di yanüari 1999 na Boca Raton, Florida) tabata promé minister di e gobièrnu interino di Antias Hulandes di 27 di yüni 1969 te 12 di desèmber 1969, ku a keda instalá despues di e disturbionan di Trinta di Mei.

Biografia 
Despues di optené su MULO-diploma na Hendrikschool na 1937 Gerald Sprockel tabata ámtenar na griffie di Korte Komun di Hustisia na Willemstad. Na 1941 e ta gradua pa su praktizijnsexamen (lei). 

Entre 1951 i 1955 e tabata diputado di teritorio insular di Kòrsou pa partido PNP, formando parti di e promé Kolegio Ehekutivo (Bestuurscollege) di e isla. Den e époka aki ela fungi tambe komo gezaghebber interino i presidente di hoofdstembureau di teritorio insular di Kòrsou. Seguidamente e ta bandoná polítika aktivo.

Desde 1960 Sprockel tabata griffier na Korte di Hustisia. Despues di e disturbionan di Trinta di Mei i e retiro di gabinete Jonckheer IV bou di Ciro Kroon, gobernador Debrot ta nombr'é informadó i despues formadó di un gabinete interino ku e tarea eksplísito pa prepara elekshon pa parlamento di Antias Hulandes. Su nombramentu komo promé minister a konkretisá despues ku e partidonan polítiko ku a forma e gobièrnu nobo a apuntá su persona komo figura imparsial di konsenso. Sprockel tabata promé minister i minister di Hustisia den gabinete Sprockel, e gabinete interino di 27 di yüni 1969 te 12 desèmber 1969. Di 1970 te 1982 e tabata miembro supstituto di Korte di Hustisia.  

Gerald Sprockel tabata kasá ku Bertha Pop i huntu nan tabatin un yu hòmber i un yu muhé. 

Polítiko di Kòrsou
Hende
Premier di Antias Hulandes